Návrh na začatie prejudiciálneho konania, ktorý podal Cour de cassation – Chambre sociale (Francúzsko) 10. júla 2024 – Locatrans Sarl/ES
(vec C-485/24, Locatrans)
Jazyk konania: francúzština
Vnútroštátny súd, ktorý podal návrh na začatie prejudiciálneho konania
Cour de cassation Chambre sociale
Účastníci konania pred vnútroštátnym súdom
Navrhovateľ: Locatrans Sarl
Odporca: ES
Prejudiciálna otázka
Majú sa články 3 a 6 Dohovoru o rozhodnom práve pre zmluvné záväzky, ktorý bol otvorený na podpis v Ríme 19. júna 19801, vykladať v tom zmysle, že ak zamestnanec vykonáva tú istú činnosť pre svojho zamestnávateľa vo viac než jednom zmluvnom štáte, na určenie rozhodného práva, ktoré by sa použilo v prípade, ak by si zmluvné strany rozhodné právo nezvolili, sa musí zohľadniť celé trvanie pracovného pomeru, aby sa určilo miesto, kde dotknutá osoba obvykle vykonávala svoju prácu, alebo či sa má zohľadniť najnovšie obdobie výkonu práce, ak zamestnanec po tom, ako určitý čas vykonával svoju prácu na určitom mieste, následne trvalo vykonáva svoju činnosť na inom mieste, ktoré sa má podľa jasného zámeru zmluvných strán stať novým obvyklým miestom výkonu práce?
____________
1 80/934/EHS: Dohovor o rozhodnom práve pre zmluvné záväzky, otvorený na podpis v Ríme 19. júna 1980 (Ú. v. EÚ C 169, 2005, s. 10).